b'\n_START_ARTICLE_\nKasparov proti Rusiji\n_START_SECTION_\nOzadje primera\n_START_PARAGRAPH_\nGari Kasparov je pisatelj, politi\xc4\x8dni aktivist in ve\xc4\x8dkratni svetovni \xc5\xa1ahovski prvak. Po njegovih navedbah, je 18. maja 2007 ob 8:30 uri skupaj s \xc5\xa1e petimi osebami prispel na moskovsko letali\xc5\xa1\xc4\x8de, z namenom, da bi odpotoval v Samaro, kjer bi se naj udele\xc5\xbeil politi\xc4\x8dne demonstracije kot \xc4\x8dlan opozicijske politi\xc4\x8dne stranke. Navaja, da je ob prijavi na letali\xc5\xa1\xc4\x8du izkazal svojo identiteto s potnim listom, vendar mu ga je policist zasegel skupaj z letalsko karto. Nato so ga pospremili v 2. nadstropje letali\xc5\xa1\xc4\x8da, kjer je bil zasli\xc5\xa1an glede domnevno ponarejene letalske karte in ga z namenom ugotovitve kr\xc5\xa1itve kaznivega dejanja pridr\xc5\xbeali za kar 5 ur. Med zasli\xc5\xa1anjem je prito\xc5\xbenik povedal, da je bila letalska karta kupljena zakonito, na ostala policistova vpra\xc5\xa1anja pa ni \xc5\xbeelel odgovarjati. Pri tem se je skliceval na 51. \xc4\x8dlen ruske ustave, ki pravi, da se nikomur ni potrebno inkriminirati ali podajati obremenilnih dokazov zoper svoje zakonce ali bli\xc5\xbenje sorodnike. Prito\xc5\xbenik prav tako navaja, da mu je bil odhod onemogo\xc4\x8den s strani oboro\xc5\xbeenega policista, ki je varoval sobo, v kateri je bil primoran ostati do 13:30 ure.\n_START_SECTION_\nPostopek\n_START_PARAGRAPH_\nPrito\xc5\xbenik je vlo\xc5\xbeil prito\xc5\xbebo na Evropsko sodi\xc5\xa1\xc4\x8de za \xc4\x8dlovekove pravice zaradi domnevne kr\xc5\xa1itve prvega odstavka 5. \xc4\x8dlena ter 11. in 18. \xc4\x8dlena Evropske konvencije o varstvu \xc4\x8dlovekovih pravic. Pred tem pa se je o tem primeru odlo\xc4\x8dalo \xc5\xbee na prvostopenjskih sodi\xc5\xa1\xc4\x8dih. Prito\xc5\xbenik se je sprva prito\xc5\xbeil na moskovsko prometno to\xc5\xbeilstvo o njegovem nezakonitem pridr\xc5\xbeanju in ob tem tudi zahteval, da se uvede kazenski postopek zoper odgovorne osebe. To\xc5\xbeilstvo je njegovo prito\xc5\xbebo preu\xc4\x8dilo in zavrnilo, saj naj bi policija ravnala v skladu z zakonom in znotraj svojih pristojnosti. Kazenskega postopka ni uvedlo predvsem zaradi odsotnosti corpus delicti. Prito\xc5\xbenik se je na odlo\xc4\x8ditev to\xc5\xbeilstva kasneje prito\xc5\xbeil na Okro\xc5\xbeno sodi\xc5\xa1\xc4\x8de v Moskvi, katero je njegovo prito\xc5\xbebo zopet zavrnilo, tokrat kot neutemeljeno. Ob tem je sodi\xc5\xa1\xc4\x8de sprejelo sklep, da je pri svoji odlo\xc4\x8ditvi to\xc5\xbeilstvo sledilo zakonu in ob tem ni kr\xc5\xa1ilo temeljnih \xc4\x8dlovekovih pravic, kot je bilo med drugim navedeno v prito\xc5\xbebi. Na to odlo\xc4\x8ditev je prito\xc5\xbenik vlo\xc5\xbeil kasacijsko prito\xc5\xbebo tudi na moskovsko mestno sodi\xc5\xa1\xc4\x8de, ki je obenem tudi najvi\xc5\xa1je sodi\xc5\xa1\xc4\x8de Moskve na podro\xc4\x8dju civilnega, kazenskega in upravnega prava. Tudi to sodi\xc5\xa1\xc4\x8de je njegovo prito\xc5\xbebo zavrnilo na podlagi prepri\xc4\x8danja v pravilnost odlo\xc4\x8ditve tako to\xc5\xbeilstva, kot tudi sodi\xc5\xa1\xc4\x8da prve stopnje._NEWLINE_Glede na predstavljena dejstva tako s strani prito\xc5\xbenika kot tudi vlade je sodi\xc5\xa1\xc4\x8de odgovarjalo na vpra\xc5\xa1anje: "Ali so bile prito\xc5\xbeniku zaradi ve\xc4\x8durnega policijskega pridr\xc5\xbeanja in brez mo\xc5\xbenosti njegovega odhoda kr\xc5\xa1ene temeljne \xc4\x8dlovekove pravice?"\n_START_SECTION_\nOdlo\xc4\x8ditev ES\xc4\x8cP\n_START_PARAGRAPH_\nSodi\xc5\xa1\xc4\x8de se je pri svojem odlo\xc4\x8danju opiralo na predstavljene argumente prito\xc5\xbenika, saj po mnenju sodi\xc5\xa1\xc4\x8da vlada ni predstavila zadostnih dokazov, niti ni ugovarjala ve\xc4\x8dini argumentom prito\xc5\xbenika. Prvi razlog, zaradi katerega se je sodi\xc5\xa1\xc4\x8de tako odlo\xc4\x8dilo je, da prito\xc5\xbenik o\xc4\x8ditno ni mogel, niti ni smel zapustiti sobe, v kateri je bil zasli\xc5\xa1an, saj je pred vrati stal oboro\xc5\xbeen policist. Odhod v Samaro pa mu je prav tako prepre\xc4\x8dila policija z zasegom potnega lista in letalske karte. Drugi razlog, ki je vplival na odlo\xc4\x8ditev sodi\xc5\xa1\xc4\x8da pa je, da je policija s svojim pridr\xc5\xbeanjem prito\xc5\xbenika presegla \xc4\x8das, ki je za preiskavo domnevno ponarejene letalske karte potreben, namesto tega pa je \xc5\xbee za\xc4\x8dela preiskovati kaznivo dejanje poneverbe. O tem primeru je odlo\xc4\x8dalo 7 sodnikov. Soglasno so sprejeli odlo\xc4\x8ditev, da je bila prito\xc5\xbeniku kr\xc5\xa1ena pravica do svobode in pravica do zbiranja in zdru\xc5\xbeevanja. Tako je policija s pridr\xc5\xbeanjem prito\xc5\xbenika, kr\xc5\xa1ila 1. odstavek 5. \xc4\x8dlena in celotni 11. \xc4\x8dlen Evropske konvencije o varstvu \xc4\x8dlovekovih pravic. Z glasovanjem 6/1 so odlo\xc4\x8dili, da prito\xc5\xbebe, ki se nana\xc5\xa1a na 18. \xc4\x8dlen Konvencije, ni potrebno preu\xc4\x8diti. Sodnica Helen Keller je napisala tudi odklonilno lo\xc4\x8deno mnenje. O nepotrebnosti preu\xc4\x8ditve ostalih prito\xc5\xbeb, ki se nana\xc5\xa1ajo na 4., 10. in 41. \xc4\x8dlen Konvencije, so sodniki glasovali soglasno.'